SKRIFTLIG FORESPØRGSEL E-1089/00

af Bartho Pronk (PPE-DE) til Kommissionen

(7. april 2000)

Om: Fortsættelse af spørgsmål vedrørende tilsagn om finansiel støtte til Kosovo

Kommissionsmedlem Patten har på Kommissionens vegne den 13. marts 2000 forsøgt at besvare min forespørgsel P-2280/99(1). Svarene vedrørte ikke de spørgsmål, der var stillet.

Spørgsmålet var ikke, om Kommissionen havde opstillet rammer eller forslag med henblik på at lægge penge på bordet til Kosovo. Spørgsmålet var, om der på Unionens vegne var givet tilsagn om et beløb på 500 mio.. Dette spørgsmål er ikke besvaret, selv om traktaten forpligter Kommissionen hertil.

Derfor følgende spørgsmål:

1. Har Den Europæiske Union givet tilsagn om at stille ca. halvdelen af de til Kosovo nødvendige penge til rådighed, dvs. et beløb på ca. 500-700 mio.?

2. I benægtende fald, hvordan kan Schreyer påstå dette den 9. november 1999?

3. I bekræftende fald,

a) Hvilke repræsentanter har givet tilsagn om noget?

b) Ved hvilke lejligheder er dette sket?

c) Hvilke beløb er der givet tilsagn om?

d) Var repræsentanterne berettiget til at give sådanne tilsagn?

e) Har man givet tilsagnene under forbehold af, at Parlamentet først skulle godkende beløbene?

(1) EFT C 374 E af 28.12.2000, s. 2.

Svar afgivet på Kommissionens vegne af Christopher Patten

(15. juni 2000)

Som tidligere nævnt i svaret på det ærede medlems skriftlige forespørgsel P-2280/99(1) anslog Kommissionen efter konklusionerne fra Det Europæiske Råds møde i Köln (juni 1999), at mellem 500 mio. og 700 mio. om året i treårsperioden 2000-2002 ville være det omtrentlige behov til genopbygningsarbejdet i Kosovo inden for rammerne af en genopbygnings- og genopretningsplan på mellemlang sigt.

Dette tal blev for første gang anført i dens forslag til oprettelse af Det Europæiske Genopbygningsagentur(2), der blev fremsat som led i et forslag til ændring af Obnova-forordningen (Rådets forordning (EF) nr. 851/98 af 20. april 1998 om ændring af forordning (EF) nr. 1628/96 om bistand til Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien(3)).

Det medlem af Kommissionen, der har eksterne forbindelser som ansvarsområde, fremsatte ikke nogen kommentarer, men gav på den anden donorkonference, der blev arrangeret i november 1999 af Kommissionen og Verdensbanken i fællesskab, udtryk for, at Kommissionen var rede til aktivt at støtte genopbygningsprogrammet for Kosovo. Ved den lejlighed afgav Kommissionen tilsagn om et vejledende beløb på 500 mio. i fællesskabsbistand. Da dette tal var i overensstemmelse med førstebehandlingen af budgetforslaget for 2000, og da der blev knyttet den betingelse til tilsagnet, at det skulle vedtages endeligt af budgetmyndigheden, anså Kommissionen det ikke for nødvendigt at have et særligt mandat hertil.

Budgetmyndigheden nåede endelig den 16. december 1999 til enighed om et samlet beløb på 360 mio. for 2000. Kommissionen har nu over for det internationale donorsamfund bekræftet dette beløb som det endelige tal, for hvilket der indgås forpligtelse over for Kosovo for år 2000.

(1) EFT C 374 E af 28.12.2000, s. 2.

(2) EFT C 21 E af 25.1.2000.

(3) EFT L 122 af 24.4.1998.